Hugo Gallet

Hugo Gallet (s. 20. kesäkuuta 1997 Amiens, Ranska) on ranskalainen jääkiekkopuolustaja, joka pelaa SM-liigajoukkue KalPassa.
Ura.
Seuraura.
Gallet on HC Amiens Sommen kasvatti. Hän voitti seurassa Ranskan U18-sarjan mestaruuden vuosina 2012 ja 2013, joista jälkimmäisellä kaudella 2012–2013 Gallet oli myös joukkueensa tehokkain puolustaja tehoilla 6+19=25, kuten myös seuraavalla kaudella 2013–2014 tehoilla 10+13=23. Hän voitti pelipaikastaan huolimatta koko Ranskan U18-sarjan kevään 2014 pudotuspelien pistepörssin tehoilla 4+6=10. Gallet pelasi reilut puolet kaudestaan myös Amiensin U22-joukkueessa, jossa hän voitti Ranskan U22-sarjan mestaruuden.
Kauden 2014–2015 Gallet aloitti Ranskan alle 20-vuotiaiden maajoukkueen paidassa pelaten Ranskan liigacupia. Hän pelasi näin ollen ensimmäisen miesten pelinsä 25. elokuuta 2014 Ligue Magnusissa pelaavaa Chamois de Chamonixia vastaan. Cupin jälkeen Gallet siirtyi Yhdysvaltain NAHL-junioriliigan Austin Bruinsiin, jossa hän voitti kauden päätteeksi Robertson Cupin. Myös kauden 2015–2016 Gallet aloitti Ranskan alle 20-vuotiaiden maajoukkueessa pelaten Ranskan liigacupia. Hän siirtyi tämän jälkeen taas jatkamaan uraansa NAHL:n Minnesota Magaciansiin, jossa hänellä oli yli puolet kaudesta pelanneista joukkueen paras teholukema (+4).
Gallet siirtyi kaudeksi 2016–2017 Suomeen ja Turun Palloseuran A-nuorten SM-liigajoukkueeseen. Kaudeksi 2017–2018 hän teki vuoden mittaisen juniorisopimuksen seuran SM-liigajoukkueen kanssa. Galletin kausi eteni kuitenkin kokonaan A-nuorissa.
Heinäkuussa 2018 Gallet siirtyi tryoutille Tšekin Extraligan HC Pardubiceen. Hän jäi elokuussa kuitenkin ilman jatkosopimusta. Viisi päivää myöhemmin Gallet siirtyi kauden 2018–2019 kattavalla sopimuksella kotimaansa pääsarja Ligue Magnusissa pelaavan Boxers de Bordeaux'n riveihin. Hänen ensimmäinen kautensa miesten pääsarjatasolla toi 44 runkosarjaottelussa tehot 5+22=27 ja seitsemässä pudotuspeliottelussa neljä syöttöpistettä. Gallet oli runkosarjassa Bordeaux'n tehokkain puolustaja, toiseksi paras syöttäjä ja neljänneksi paras pistemies. Hän jakoi koko Ligue Magnusin puolustajien pistepörssin yhdeksännen sijan Chamonix'n Vojtěch Klozin kanssa. Pudotuspeleissä Gallet oli Bordeaux'n paras syöttäjä Peter Valierin kanssa. Hänet palkittiin kauden päätteeksi liigan vuoden nuorena pelaajana Trophée Jean-Pierre-Graffilla.
Kaudeksi 2019–2020 Gallet palasi Suomeen ja siirtyi vuoden mittaisella sopimuksella Mestis-joukkue Iisalmen Peli-Karhuihin. Hän pelasi kauden aikana myös neljä ottelua lainalla seuran yhteistyöjoukkueessa, SM-liigajoukkue Kalevan Pallossa jääden niissä ilman tehopisteitä. Heinäkuussa 2020 Gallet teki IPK:n kanssa vuoden mittaisen jatkosopimuksen. Saman kuun lopulla hän liittyi ottelukohtaisella lainasopimuksella KalPan SM-liigajoukkueen vahvuuteen kaudeksi 2020–2021. Gallet'n sopimus sisälsi option kahdesta seuraavasta kaudesta. Hänet nimettiin alkavalle kaudelle IPK:n varakapteeniksi. Gallet pelasi IPK:ssa alkukaudella 17 ottelua, mutta hän nousi kauden mittaan KalPan SM-liigajoukkueen vakiokokoonpanoon. SM-liigan siirtotakarajalla, maaliskuussa 2021 Gallet'n vahvistettiin jatkavan seurassa kauden loppuun. Kaikkiaan hän pelasi SM-liigassa 37 runkosarjaottelua tehopistein 1+9=10 ja neljä pudotuspeliottelua ilman tehopisteitä. Huhtikuussa 2021 KalPa käytti Gallet'n sopimuksessa olleen option ja teki hänen kanssaan kaksivuotisen jatkosopimuksen. Lokakuussa 2021 Gallet'n sopimusta pidennettiin vuodella kevääseen 2024 saakka. Kaudella 2023–2024 hän edusti seuraa myös Spengler Cupissa.
Gallet siirtyi kaudeksi 2024–2025 kaksivuotisella sopimuksella Tapparaan. Hän jäi Tapparassa pieneen rooliin ja oli ajoittain myös ulkona kokoonpanosta. Heinäkuussa 2025 hänen sopimuksensa purettiin ja hän siirtyi takaisin KalPaan kaksivuotisella sopimuksella.
Maajoukkueura.
Gallet on edustanut Ranskaa MM-kilpailuissa vuosina 2018, 2019, 2022, 2023, 2024 ja 2025. Vuoden 2022 turnauksessa valmentajat valitsivat Gallet'n joukkueensa yhdeksi kolmesta parhaasta pelaajasta. Hänet valittiin myös Saksaa vastaan pelatun alkulohkon ottelun päätteeksi joukkueensa parhaaksi pelaajaksi. Vuoden 2025 turnauksessa Gallet toimi Ranskan varakapteenina.
Gallet pelasi Pekingin olympialaisten 2022 ja Milanon olympialaisten 2026 karsinnoissa, ja hänet valittiin Ranskan joukkueeseen Milanon olympialaisiin 2026. Yhteensä Gallet on pelannut 113 A-maaottelua tehopistein 7+24=31. Hän teki A-maajoukkuedebyyttinsä Euro Ice Hockey Challengessa 9. marraskuuta 2017 Cergyssä Sloveniaa vastaan. Gallet sai ottelussa myös syöttöpisteen oltuaan kakkossyöttäjänä Damien Fleuryn tekemään maaliin. Ensimmäisen A-maajoukkuemaalinsa hän teki Itävallan Klagenfurtissa pelatussa turnauksessa 9. helmikuuta 2019 Tanskaa vastaan.
Gallet pelasi myös alle 20-vuotiaiden IA-divisioonan MM-kilpailuissa vuonna 2017, jolloin hän voitti pronssia. Gallet pelasi myös IB-divisioonan MM-kilpailuissa vuosina 2014 ja 2016, joista jälkimmäinen turnaus päättyi kultaan ja ensimmäinen pronssiin. Hän pelasi myös alle 18-vuotiaiden IA-divisioonan MM-kilpailuissa vuosina 2013 ja 2014.
Muuta.
Gallet'n pikkuveli Jules on pelannut hyökkääjänä pudotuspelit ja karsinnat mukaan lukien yhteensä 149 ottelua Ligue Magnusissa.